Што тычыцца культавых збудаванняў праваслаўнай і каталіцкай цэркваў, то паводле інфармацыі Ўпаўнаважанага [10], забяспечанасць імі складае 92 і 98% адпаведна, пры гэтым за 2013 год толькі палова зваротаў аб узгадненні месцаў размяшчэння зямельных участкаў для будавання культавых аб’ектаў (22 з 49) атрымала станоўчыя заключэнні. Прычыны, паводле якіх дзяржава адмовіла астатнім, наступныя: значная колькасць незавершанага будаўніцтва культавых аб’ектаў і парушэнні парадку ўнясення дакументаў на разгляд. У такіх умовах рэлігійныя абшчыны БПЦ самавольна захопліваюць зямельныя ўчасткі і ўзводзяць на іх культавыя збудаванні (такія выпадкі мелі месца ў в. Зарэчча Камянецкага раёна і в. Плошчава Пінскага раён Брэсцкай вобласці). Аднак дзяржаўныя органы хоць і выказваюць сваю незадаволенасць такім бегам спраў, падыходзяць параўнальна мякка да гэткіх выпадкаў з боку праваслаўных супольнасцяў.